ฮั่งเส็งปิดเช้าทะยาน 258.38 จุด หลังคลายวิตกหนี้กรีซ
ฮั่งเส็งปิดเช้าทะยาน 258.38 จุด หลังคลายวิตกหนี้กรีซ
17 ก.ค. 2558

ดัชนีฮั่งเส็งตลาดหุ้นฮ่องกงปิดตลาดเช้าปรับตัวเพิ่มขึ้น โดยดัชนีฮั่งเส็งเพิ่มขึ้น 258.38 จุด หรือ 1.03% ปิดภาคเช้าที่ 25,421.16 จุดตามทิศทางของตลาดหุ้นทั่วโลก เนื่องจากนักลงทุนเริ่มคลายความวิตกกังวลเกี่ยวกับวิกฤตหนี้กรีซ
ทั้งนี้ รัฐสภากรีซมีมติเห็นชอบด้วยคะแนนเสียง 229 เสียง จากจำนวนสมาชิกรัฐสภา 299 คน ให้ผ่านร่างกฎหมายปฏิรูปเศรษฐกิจฉบับใหม่ ซึ่งจะปูทางให้กรีซมีคุณสมบัติที่จะรับความช่วยเหลือด้านการเงินรอบที่ 3 และจะทำให้รัฐบาลสามารถบังคับใช้กฎหมายการปฏิรูประบบการจัดเก็บภาษีและการจ่ายเงินบำเหน็จบำนาญ
นอกจากนี้ ธนาคารกลางยุโรป (ECB) ยังประกาศเพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ
ขณะที่สหภาพยุโรป (EU) เห็นพ้องในหลักการที่จะปล่อยเงินกู้ระยะสั้นวงเงิน 7 พันล้านยูโร (7.65 พันล้านดอลลาร์) แก่กรีซแล้ว เพื่อให้กรีซสามารถชำระหนี้เงินกู้ 3.5 พันล้านยูโรแก่ ECB ในวันจันทร์หน้า
               